Gaius Iulius Eurycles

Gaius Iulius Eurycles (Graece Εὐρυκλῆς ; floruit secunda parte primi saeculi a.C.n.) fuit dux Lacedaemoniorum et Octaviani fautor in bello adversus Marcum Antonium.

Euryclis pater, Lachares, iussu Marci Antonii decollatus est quia piraticam vitam egisset. Octaviani partes igitur secutus ultionis cupidus Eurycles pugna Actiaca Lacedaemonios ducebat et navem Marci Antonii iam fugientis quamvis strenue adortus capere non potuit. Gratiam egit victor dum ipsi civitatem Romanam et tria nomina et insulam Cytheram tamquam privatam possessionem et dominationem quandam in civitate suaQuod ostendunt nummi eius nomine inscripti ː cf S. Grunauer-von Hoerschelmann, Die Münzprägung der Lakedaimonier, 1978. confert, Lacedaemoniorum vero civitati libertatem et immunitatem et Caesaris amicitiam. Mox tamen potentia abutebatur et bis apud Augustum accusatus in exsilium proficisci coactus est. Alia malefacta, si quidem Flavio Iosepho crediderimus, et in Iudaea commisit dissensiones in Herodis Magni aula inter patrem et filios Mariammae excitans.

Eius filius Gaius Iulius Laco, patre multo moderatior, in pristinam patris dignitatem faventibus Romanis successit et Eurycles a posteris quidem honorabatur qui Euryclea Spartae et Gythii celebrabant, ut ex multis inscriptionibus antiquis liquet.
 Notae 

 Fontes 
 Flavius Iosephus, libro primo de Bello Iudaico 513-530
 ̽libro sexto decimo Antiquitatum Iudaicarum 301-310
 Inscriptiones Graecae V,1,970
 Pausanias II.3.5 et III.14.6
 Plutarchus, Antonius 67
  VIII.5.1 et 5.5
 Sylloge inscriptionum Graecarum 786-789

 Plura legere si cupis 
Jean Sebastien Balzat, Les Euryclides en Laconie, in Le Péloponnèse d’Épaminondas à Hadrien, Ausonius, 2008 ː 315-350
 G. W. Bowersock, "Eurycles of Sparta", Journal of Roman Studies 1961(51) ː 112-118
 A. S. Bradford, A Prosopography of Lacedaemonians, 1977
 Hugo Lindsay, 'Augustus and Eurycles', Rheinisches Museum für Philologie 1992(135) ː 290-297

Categoria:Ductores exercitus
Categoria:Sparta